
CONCLUZII 


e Pregătirea economiei naționale şi a teritoriului 
pentru apărare presupune acţiuni foarte 
complexe şi de lungă durată la care sunt 
antrenate, practic, deopotrivă, toate instituțiile 
statului, ca şi cele private, precum şi toţi 
cetățenii țării. 

e Planul de pregătire a teritoriului pentru apărare 
se realizează anual. El este dimensionat pe o 
perioadă de patru ani, avizat de Statul Major 
General şi de Oficiul Central de Stat pentru 
Probleme Speciale şi apoi supus spre aprobare 
Consiliului Suprem de Apărare a Ţării. 


e Pregătirea teritoriului pentru apărare trebuie să 
asigure, în caz de război, protecţia populaţiei, 
protecția bunurilor aparținând patrimoniului 
național al României împotriva oricăror atacuri 
cu mijloace clasice sau cu arme de distrugere 
în masă. 


e Pregătirea teritoriului pentru apărare 
presupune, în primul rând, realizarea sau 
amenajarea unei infrastructuri adecvate, 


prevăzute în catalogul obiectivelor de 


infrastructură teritorială realizat de Statul 
Major General împreună cu Oficiul Central de 
Stat pentru Probleme Speciale. 


1. Reglementări 


Ca parte componentă a securității naționale, 
pregătirea economiei şi a teritoriului pentru apărare are 
la bază prevederile Constituției, ale legilor şi 
documentelor privind planificarea apărării naţionale şi 
nu în ultimul rând obligațiile pe care ţara noastră şi le-a 
asumat prin tratate şi înțelegeri internaţionale. Potrivit 
art.2 din Legea nr. 477/2003 privind pregătirea 
economiei naţionale şi a teritoriului pentru apărare, 
“pregătirea economiei naţionale şi a teritoriului 
pentru apărare cuprinde ansamblul de măsuri şi 
acţiuni care se stabilesc şi se realizează din timp de 
pace, în vederea utilizării potenţialului economic şi 
uman al ţării, pentru satisfacerea nevoilor de 
apărare şi asigurarea continuității activităților 
economico-sociale în caz de mobilizare sau de 
război”. 

În acest scop, prin lege se stabilesc 
responsabilitățile şi competențele diferitelor organe, 
principalul actor fiind Guvernul, care trebuie să asigure 
aplicarea măsurilor referitoare la acest domeniu cu 
respectarea strictă a prevederilor legii, a hotărârilor 
Parlamentului şi ale Consiliului Suprem de Apărare a 
Ţării, dar şi celelalte autorități publice sau agenți 


economici, cărora le revin diferite sarcini. Măsurile ce 
trebuie întreprinse de Guvern se asigură de către Oficiul 
Central de Stat pentru Probleme Speciale, care, pe baza 
cererilor forțelor sistemului de apărare şi a estimărilor 
celorlalte instituții publice pentru funcționarea 
economiei şi consumul populației şi ținând seama de 
resursele existente, întocmeşte proiecte atât pentru 
planul de mobilizare (planul de mobilizare al 
economiei naționale), planul de pregătire (planul de 
pregătire al economiei naționale pentru apărare) şi 
programul de pregătire a teritoriului (programul cu 
obiectivele de pregătire operativă a teritoriului pentru 
apărare), cât şi metodologia pentru punerea în aplicare a 
acestora. În vederea susţinerii financiare a acestora, 
Ministerul de Finanţe elaborează proiectul bugetului de 
stat pentru război, ţinând seama de propunerile făcute de 
ministere şi alte instituţii cu atribuții la mobilizare sau 
război cu avizul Oficiului. 

În ceea ce priveşte pregătirea teritoriului pentru 
apărare, potrivit prevederilor art.34 din Legea 
nr.477/2003, aceasta conține “ansamblul de măsuri şi 
acţiuni stabilite pentru realizarea obiectivelor 
necesare satisfacerii nevoilor strategice şi operative 

ale forţelor sistemului naţional de apărare şi pentru 
asigurarea protecţiei populaţiei şi a bunurilor 
materiale, inclusiv a celor ce aparţin patrimoniului 


naţional, împotriva efectelor acţiunilor distructive 
executate de agresor cu mijloace clasice şi arme 
nucleare, biologice şi chimice”. 


2. Realizarea obiectivelor de pregătire a teritoriului 


Planul de pregătire a teritoriului se realizează anual, 
concomitent cu proiectul legii bugetare anuale şi 
cuprinde obiectivele necesare satisfacerii nevoilor 
strategice şi operative, care se stabilesc de către 
instituțiile cu atribuții în domeniul apărării, siguranței 
naționale şi ordinii publice, dimensionat pe o perioadă 
de 4 ani, avizat de Statul Major General şi Oficiul 
Central de Stat pentru Probleme Speciale şi apoi supus 
spre aprobare Consiliului Suprem de Apărare a Ţării. 
După aprobare, aceste plan se anexează Planului de 
mobilizare a economiei naționale pentru apărare, fiind 
actualizat anual la propunerea instituţiilor implicate, 
acestea având la rândul lor obligația de a introduce cu 
prioritate în programele proprii de investiţii obiectivele 
stabilite. Realizarea obiectivelor se face în timp de pace 
cu fonduri de la bugetul de stat prin planurile 
instituțiilor enumerate mai sus, Oficiul Central de Stat 
pentru Probleme Speciale putând verifica modul în care 
se desfăşoară activităţile legate de realizarea acestora şi 
modul în care se respectă eşalonarea activităților 
întocmite de Oficiu, funcţie de priorităţile şi de 
importanţa lor în pregătirea economiei pentru apărare. 


De menţionat faptul că atunci când din motive bine 
justificate nu se pot realiza unele obiective din planul de 
pregătire, Oficiul poate să planifice resursele pentru 
realizarea altora care între timp au devenit prioritare sau 
care au întocmite şi aprobate documentaţiile tehnico- 
economice. 

Organele administraţiei publice locale sunt cele care 
stabilesc măsurile necesare de pregătire a teritoriului în 
scopul satisfacerii următoarelor cerinţe: 

> protecţia populaţiei; 

> protecţia bunurilor materiale de orice natură; 

> protecţia bunurilor aparținând patrimoniului 

național al României 
împotriva efectelor distructive ale atacurilor executate 
de unul sau mai mulți agresori fie cu mijloace clasice, 
fie cu arme de distrugere în masă (nucleare, biologice 
sau chimice). 


Aspectele legate de obiectivele de pregătire a 
teritoriului pentru apărare sunt prezentate mai jos 
schematic: 


OBIECTIVE DE PREGĂTIRE 
A TERITORIULUI 


Pentru satisfacerea nevoilor 
operative ale sistemului 
național de apărare 


Se realizează prin Programul 
cu obiectivele de pregătire 
operativă a teritoriului şi 
cuprind: 


“lucrări necesare pentru desfăşurarea acțiunilor 
militare (puncte de comandă, fortificaţii etc.); 
ecăi de comunicaţii; 

ecapacități de depozitare; 

eamenajări portuare şi aeroporturi; 

elinii de telecomunicaţii; 

esurse de apă etc. 


Protecţia cetăţenilor 


epuncte de comandă; 

«adăposturi; 

eposturi de observare; 

esisteme de înştiințare-alarmare etc. 


Protecţia bunurilor 
materiale, inclusiv 
cele de patrimoniu 


Se realizează potrivit Legii 


protecţiei civile şi cuprind: 


«depozite; 
epuncte încărcare-descărcare etc. 


Autorul: general de brigadă dr. Traian PIGUI, şeful Direcţiei Domenii şi Infrastructuri, a publicat lucrări şi 


articole, cu o tematică circumscrisă specialităţii domniei sale (doctorat în ştiinţe economice), precum şi apărării şi 
securității naţionale, regionale şi globale 

3. Infrastructura teritorială a sistemului naţional de apărare 


După cum se poate observa, măsurile şi acţiunile de 
pregătire a teritoriului pentru apărare au în vedere în 
principal construirea, lărgirea şi modernizarea unor căi 
de comunicație şi transport; mărirea capacităţii şi 
modernizarea liniilor de telecomunicaţii, precum şi a 
tehnologiei informației; construirea, amenajarea şi 
dotarea punctelor de comandă necesare conducerii 
activităților în situaţia de criză; lucrări şi amenajări 
portuare menite să asigure condiţiile optime pentru 
acostare, încărcare-descărcare şi depozitare a diferitelor 
tipuri de materiale şi tehnică; construirea şi 
modernizarea de aeroporturi şi aerodromuri; construirea 
sau extinderea capacităţilor de depozitare necesare, 
precum şi executarea unor lucrări necesare depistării şi 
asigurării surselor de apă etc. 

Întreg acest ansamblu de lucrări şi amenajări a 
teritoriului, care vor fi folosite în scopul apărării 
naţionale, constituie de fapt infrastructura teritorială 
a sistemului național de apărare. Aceasta se constituie 
ca o concepţie unitară care înglobează sistemele şi 
amenajările din teren în concordanță cu strategia 
militară de apărare a ţării noastre şi este reglementată 
prin Legea apărării naţionale nr.45/1994 care, în 
cap.II la art.6, stipulează că sistemul naţional de apărare 


cuprinde: conducerea forțelor, resursele şi 
infrastructura teritorială. 

Răspunderea pentru evidența, exploatarea, 
dezvoltarea şi modernizarea obiectivelor de 


infrastructură teritorială de importanță pentru sistemul 
național de apărare revine ministerelor şi celorlalte 
autorități ale administrației publice. Acestea, precum şi 
agenții economici indiferent de forma de proprietate, au 
obligația de a obține avizul Statului Major General 
pentru amplasarea unor noi obiective de investiții sau 
pentru modernizarea celor existente, în scopul încadrării 
lor în infrastructura sistemului național de apărare 
(art.35, alin.1 din Legea nr.477/2003 — Lege privind 
pregătirea economiei naționale şi a teritoriului pentru 
apărare). În acelaşi timp, ministerele de resort şi 
celelalte organe ale administrației publice au obligația 
de a inventaria obiectivele de infrastructură teritorială 
care prezintă interes pentru sistemul național de apărare, 
iar Statul Major General împreună cu Oficiul Central de 
Stat pentru Probleme Speciale - potrivit Hotărârilor 
adoptate de către Consiliul Suprem de Apărare a Țării - 
întocmesc Catalogul obiectivelor de infrastructură 
teritorială de importanță pentru sistemul național de 
apărare pe baza acestora şi a propunerilor primite de la 
organele arătate mai sus. 

În baza acestor considerente şi ținând seama de 
faptul că în prezent ne aflăm în plin proces de 
reorganizare şi restructurare a tuturor forțelor sistemului 


național de apărare, se impune ca o necesitate realizarea 
acelor lucrări noi de pregătire a teritoriului care se 
încadrează în planurile operative ale armatei şi ale 
celorlalte structuri ale sistemului de apărare şi care să 
fie cunoscute şi urmărite de toți factorii responsabili din 
domeniu. La nivel macro, se impune ca infrastructura 
teritorială specifică domeniilor economiei naționale să 
se realizeze potrivit strategiilor de dezvoltare a fiecărei 
ramuri sau sector al acesteia, dar având avizul Statului 
Major General, cu atât mai mult, cu cât, în prezent 
asistăm la o “explozie” a lucrărilor noi, atât particulare, 
cât şi sub diferite alte forme de proprietate. Un lucru 
este incontestabil şi anume: în imediata perspectivă, 
vom asista la modificări de esență la infrastructura 
existentă, în mod deosebit în sectoarele transporturi şi 
telecomunicaţii, pentru care există programe întocmite 
şi aprobate de dezvoltare şi care cuprind pe lângă soluţii 
moderne şi eficiente de realizare şi fondurile aferente 
fiecărui an. În asemenea condiții, organelor 
administrației publice le revin sarcini deosebite privind 
actualizarea documentelor necesare dar şi pentru 
elaborarea mai multor variante de folosire a 
infrastructurii şi a utilajelor din dotarea diferiților agenți 
economici pentru a putea interveni la obiectivele de 
importanţă vitală şi care au fost avariate, pentru a putea 
restabili activitatea acestora. Planurile vor cuprinde 
acţiunile concrete de întreprins precum şi măsurile de 
colaborare cu celelalte instituții publice cu atribuţiuni în 
domeniu şi vor trebui actualizate, aşa cum arătam, anual 
sau ori de câte ori situația o impune. Obiectivele de 
importanță deosebită pentru apărare vor fi luate în pază 
la mobilizare sau război, de către efective de jandarmi, 
ele fiind propuse de Organele administraţiei publice şi 
aprobate de Consiliul Suprem de Apărare a Ţării prin 
Oficiul Central de Stat pentru Probleme Speciale. 
Principalele categorii de obiective care se încadrează în 
prevederile de mai sus pot fi grupate astfel: 
> sedii pentru autoritățile publice care au 
atribuţiuni de conducere a activităților pe timp de 
mobilizare sau război; 
> agenţii economici producători de tehnică 
militară, resurse materiale strategice şi resurse 
energetice; 
> depozite pentru produse militare, combustibili 
sau substanţe periculoase; 
> lucrări de artă, puncte obligatorii de trecere, 
noduri de telecomunicaţii, triaje, aeroporturi, 
porturi, baraje hidroenergetice, conducte de 
transport de mare capacitate etc.; 
> staţii electrice de transformare de mare 
capacitate, centre de comunicații, radiorelee, 
radiofaruri, stații de radio şi televiziune etc. 

4. Coordonarea şi controlul activităților de pregătire a economiei şi 
a teritoriului pentru apărare 


După cum se poate observa, accentul se pune în 
primul rând pe asigurarea funcţionării în condiţii de 
siguranță atât a construcțiilor existente cât şi a 
personalului care îşi desfăşoară activitatea în interiorul 
acestora, în scopul menținerii sub control a situaţiei, 
gestionarea diferitelor aspecte apărute şi întreprinderea 
măsurilor de intervenţie necesare, dar şi a sistemelor de 
alimentare cu energie electrică şi termică, a sistemelor 
de comunicații şi telecomunicaţii etc. Totodată, prin 
lege, s-au stabilit şi obligaţiile referitoare la menţinerea 
permanentă într-o stare corespunzătoare scopului pentru 
care au fost create toate elementele de infrastructură 
teritorială importante pentru sistemul naţional de 
apărare, autoritățile administrației publice trebuind să le 
exploateze şi administreze pentru a corespunde scopului 
de mai sus. Pentru aceasta, în vederea unei armonizării a 
activităţilor şi pentru cunoaşterea realităților existente s- 
a instituit sistemul de coordonare şi control al 
activităților de pregătire a economiei şi a teritoriului 
pentru apărare. Controlul are ca scop verificarea 
stadiului de realizare a măsurilor şi acțiunilor ce se 
desfăşoară în vederea creării condițiilor necesare pentru 
punerea în aplicare a planului de mobilizare precum şi a 
modului în care sunt îndeplinite obligaţiile ce revin 
ministerelor, celorlalte autorități ale administrației 
publice şi agenților economici pe linia pregătirii 
economiei şi a teritoriului pentru apărare. Organele 
desemnate pentru executarea controlului s-au stabilit 
prin H.G. nr. 370/01.04.2004, hotărâre pentru aprobarea 
Normelor Metodologice de aplicare a Legii nr.477/2003 
privind pregătirea economiei şi a teritoriului pentru 
apărare şi care la art. 59 alin. 1 stipulează: 

a)y“Oficiul, la ministere, celelalte autorităţi ale 

administrației publice, agenţi economici şi alte 
instituții, pentru toate activitățile de pregătire a 


economiei naționale şi a teritoriului pentru 
apărare; 

b) Ministerul Finanţelor Publice, cu privire la modul 
de administrare şi utilizare a fondurilor bugetare 
alocate instituţiilor publice şi agenţilor economici 
pentru pregătirea economiei naționale şi a 
teritoriului pentru apărare; 

c) ministerele şi celelalte autorități ale 
administrației publice, la agenți economici din 
resortul lor de activitate, cu privire la îndeplinirea 
obligațiilor ce le revin pentru pregătirea 
domeniului propriu pentru apărare, potrivit legii; 

d) prefecții, prin compartimentele din structura 
Oficiului care funcționează în teritoriu pentru 
toate activitățile de pregătire a economiei 
naționale şi a teritoriului pentru apărare din 
județe, respectiv din municipiul Bucureşti”. 

Stadiul pregătirilor se verifică prin exerciții şi 

antrenamente de mobilizare la care participă 
reprezentanții Ministerului Apărării Naționale şi ai 
autorităților administrației publice implicate, şi sunt 
conduse de Oficiu pe baza unui plan aprobat de 
Consiliul Suprem de Apărare a Țării, iar rezultatele fac 
obiectul unor analize aprofundate având ca scop 
înlăturarea disfuncțiilor sesizate şi asigurarea tuturor 
condițiilor pentru ca întreaga activitate să corespundă 
scopurilor propuse. În condițiile în care țara noastră este 
membră NATO, problemele privind pregătirea 
economiei şi a teritoriului pentru apărare capătă 
conotații noi, apar şi vor apărea o serie de elemente de 
noutate privind infrastructura, punerea la dispoziție a 
teritoriului pentru exerciții, aplicații, baze militare 
străine etc., precum şi aspecte legate de aportul pe care 
trebuie să ni-l aducem pentru sprijinirea acțiunilor 
Alianței în diferitele teatre de operații. 


PROPUNERI ȘI SUGESTII 
Cunoscută fiind importanța pregătirii teritoriului (şi economiei) pentru apărare, precum şi efortul 
implementării noilor reglementări în cadrul economiei de piață, ar fi necesară introducerea în sistemul de 
pregătire a forţei, şi mai ales în sistemul de învățământ, a unor teme strict necesare, astfel încât fiecare agent 
economic şi chiar fiecare cetăţean să ştie exact ce are de făcut în caz de război, ca şi în situații deosebite 
(cutremure, dezastre ecologice, calamităţi etc.). 

